Програма на БКИ-Прага за м. септември 2013
ВЕРДИ 200 ГОДИНИ. Изложба плакати в рамките на Седмото международно триенале на сценичния плакат в София

05.9.2013 г., 18.30 часа

Галерията на БКИ-Прага, ул. Климентска 6, Прага 1

Пражката изложба плакати е част от Седмото триенале на сценичния плакат в София. Успоредно със световната премиера на плакатите в София експозицията в БКИ-Прага е изключителна възможност да се надникне във визуалната интерпретация на художници от целия свят. Творбите им са посветени на Джузепе Верди и са вдъхновени от неговото безсмъртно творчество. Изложбата се състои от 30 плаката, подбрани от общо 350, подготвени от авторите им през последните три години специално за участието на Седмото триенале в София. Плакатите гравитират между класическия и модерния сценичен изказ. 
Изложбата се представя пред чешката публика като резултат от съвместната работа на БКИ-Прага, Държавния културен институт към Министерството на външните работи на Република България и Международното триенале на сценичния плакат. Посетителите ще имат възможност да разгледат изложбата и в нетрадиционните вечерни часове в рамките на десетото издание на пражката Нощ на музеите. 

Изложбата ще продължи до 30.9.2013 г.
НОЩТА НА МУЗЕИТЕ
14.9.2013, 19.00 – 01.00 часа 
Галерията на БКИ-Прага, ул. Климентска 6, Прага 1
Българският културен институт отново участва в Нощта на музеите в Прага. Този път галерията на Института предлага на посетителите изложбата „Верди 200 години“ и прожекциите на четири филма от поредицата „Забележителните следи“ на Чешката национална телевизия.
· „Верди 200 години“. С колекцията от 30 плаката Българският културен институт в Прага отбелязва юбилея на световноизвестния композитор. Изложбата е същевременно част от Седмото триенале на сценичния плакат в София и представя интерпретациите на артисти от цял свят, вдъхновени от творчеството на Верди. 

· Поредицата „Забележителните следи“ е престижна и харесвана от чешките зрители. Филмите представят някои от най-интересните постижения в българската архитектура (строителство, градоустройство), в които основен принос има чешката интелигенция в България след Освобождението през 1878 г. Режисьор на филмите е Радован Липус, а главно действащо лице пред камерата е известният чешки архитект и актьор Давид Вавра. Филмите се прожектират от 19 до 24 часа.
· 19.00ч. Забележителни следи – Семейството на Прошек, филм, 27 мин.

Легендарната в българското културно съзнание фамилия Прошек и нейната съдба оживяват в първия филм от поредицата.
· 20.00ч. и 23.00ч. Забележителни следи – Адолф Вацлав Колар, филм, 27 мин.

Сюжетът на филма следва биографията на първият архитект на Софийската градска администрация – Адолф Вацлав Коларж, проектирал множество сгради, създател на първия урбанистичен план на град София по поръчка на българския княз Александър І. 

· 21.00ч. и 24.00ч. Забележителни следи – „Йосеф Вацлав Шнитер“, филм, 27 мин.

Първите си строежи архитектът Йозеф Вацлав Шнитер реализира в Москва, а по-голямата част от живота си посвещава на Пловдив. От 1878 до 1914 г. е главен архитект и инженер на града. 
· 22.00ч. Забележителни следи – „През Шипка до Варна“, филм, 27 мин.

Лентата представя приноса на чешката интелигенция в Стара Загора, Габрово, Русе и Варна, като отделя заслужено внимание на братята Шкорпил и техните археологически разкрития.

www.prazskamuzejninoc.cz
ОПОЗНАВАМЕ БЪЛГАРИЯ – тематична вечер за културно-историческото наследство  и природата на България

19.9.2013, 18.00 часа

Център на общностите „Пералнята“, ул. Холечкова 38А, Прага 5

Съвместната инициатива на БКИ-Прага с Центъра на общностите „Пералнята“ към Кметството на Прага 5, прави България по-близка и разбираема за нова чешка публика.

БКИ-Прага гостува с прожекцията на филма „Мелник“- един пътепис за малкия град през погледа на неговия чешки режисьор. Ще представим  винарските региони на България – от широката мелнишка лоза до мавруда. 
Обновеният център „Пералнята“ отвори врати през 2012г. в Прага 5 и е разположен в сграда от 19 в., построена някога до една от най-старите пражки лечебници. Днес предоставя своите уютни зали за изложби, концерти, филмови прожекции и други културни прояви. Като истинско социално средище „Пералнята“ събира под един покрив различни социални, възрастови и етнически общности, които участват в творчески работилници за млади художници и фотографи ,и други  образователни проекти.

ЕВРОПЕЙСКИ ДЕН НА ЕЗИЦИТЕ

26.9.2013 г., 10.00-12.00 часа

Европейска кръстословица
Галерията на БКИ-Прага, ул. Климентска 6, Прага 1

Програмата е насочена към запознаването на учениците от средните училища с българската азбука и българския език в контекста на българската култура и история. Интерактивната програма включва езикови игри, посветени на европейските езици. Освен приятните изживявания учениците ще усвоят и нови знания. Програмата е предназначена за учениците от  средните училища.
16.00-18.00 часа
SPEAK DATING

Пасажът „Луцерна“, ул. Водичкова 36, Прага 1

Елате при нас, за да поговорите с носителите на няколко европейски езика: английски, български, естонски, италиански, испански, латвийски, немски, полски, португалски и френски. Опитни преподаватели ще ви докажат, че това е приятно и лесно! Вашите усилия ще бъдат оценени с малки награди. Ако опитате три от тези чужди езици, ще бъдете включени в тегленето на наградите. Общият проект е подготвен от EUNIC, сдружението на европейските културни институти в Прага, и двореца „Луцерна“.
БУКВИТЕ НА БЪЛГАРИЯ – АЗБУКА НА ЕВРОПА, пътуваща изложба плакати 

Europe Direct – Библиотеката в Кромнержиш, Слованске намнести 3920, Кромнержиш
Пътуващата изложба плакати „Буквите на България – азбука на Европа“ гостува на Информационния център на Europe Direct, разположен в библиотеката на Кромнержиш. Изложбата е създадена във връзка с влизането на България в Европейския съюз. Международното триенале на сценичния плакат в София бе първата институция, която атрактивно и съдържателно представи България пред останалите страни членки на Европейския съюз. Авторът на един от плакатите е чешкият художник Ян Райлих, а България е представена от Божидар Икономов и Божидар Йонов, които стоят зад идеята за създаването на проекта.
Изложбата ще продължи до 25.10.2013 г. 
До полунощ на 26.9.2013 г. продължава онлайн викторината за европейските езици!

Участвайте в традиционната езикова онлайн викторина! От получените верни отговори с жребий ще бъдат изтеглени имената на десет печеливши участници. 
Онлайн викторината заедно с цялата програма ще намерите на www.evropsky-den-jazyku.cz
